ޢަބުދުލް ފައްތާޙް

ޢަބްދުލްފައްތާޙު ޢަބްދުލްޤައްޔޫމް (ކާނިގަސްދޮށުގެ / ހއ. ކެލާ) ކުރީގެ ފިލްމު ޑައިރެކްޓަރެކެވެ. ޕްރޮޑިއުސަރެކެވެ. އެެކްޓަރެކެވެ. ޢަބްދުލްފައްތާޙު ވަނީ ތަފާތު ފިލްމުތައް ޑައިރެކްޓްކޮށްދީފައެވެ. އަދި ތަފާތު ޑްރާމާތައް އުފައްދައިފައިވެއެވެ.

 އަމިއްލަ ދިރިއުޅުން 

ޢަބްދުލްފައްތާޙު ޢަބްދުލްޤައްޔޫމަކީ ހއ. ކެލާއަށް އުފަން މީހެކެވެ. ޒަވާޖީ ޙަޔާތެއް ފަށައިފައިވެއެވެ.

 ފިލްމީ ދާއިރާއަށް ނުކުތުން 

ޢަބްދުލްފައްތާޙު ފިލްމީ ދާއިރާ އަށް ނުކުތީ އީޕީއެސް ސްކޫލުގައި ތަޢުލީމު ޙާޞިލުކުރަމުން ދިޔަ ދުވަސްވަރު އެ ސްކޫލްގެ ފަރާތުން ތައްޔާރުކުރީ ޓީވީ ޑްރާމާ "ނާދިރު" އިންނެވެ. އެ ޑްރާމާ އަކީ ޢަބްދުލްފައްތާޙުގެ އެކްޓިންގ ފެނުނު ޑްރާމާއެކެވެ. އޭގައި އޭނާ ކުޅެފައިވަނީ މުއްސަނދި ބައްޕައެއްގެ ރޯލެވެ. 

 ޑައިރެކްޝަންގެ ދާއިރާއަށް ނުކުތުން 

އީޕީއެސް ނިންމުމަށް ފަހު ޢަބްދުލްފައްތާޙު ވަނީ ސިފައިންގެއަށެވެ. އެއަށްފަހު ސިފައިންގެ ފަރާތުން އޮފީސްތަކުގެ ޑްރާމާ މުބާރާތުގައި ބައިވެރިކުރި ތަފާތު 3 ޑްރާމާއެއް 3  ޑައިރެކްޓްކޮށް ޖެހިޖެހިގެން 3 އަހަރު އޮފީސްތަކުގެ ޑްރާމާ މުބާރާތުގެ އެންމެ މޮޅު ޑައިރެކްޓަރުކަން ޢަބްދުލްފައްތާޙު ވަނީ ހޯދައިފައެވެ. ސިފައިންގެ ތެރޭގައި އުޅެމުން އޮފީސްތަކުގެ ޑްރާމާ މުބާރާތުގައި ޢަބްދުލްފައްތާޙު ޑައިރެކްޓްކޮށް ބައިވެރިކުރި 3 ޑްރާމާ އަކީ ވަދާޢު، ޅަފުރާ، ވޭން، މި 3 ޑްރާމާއެވެ. 

ޑައިރެކްޓްކުރި ފިލްމްތައް 
 ވޭން
 ޅަފުރާ
 ވަދާޢު
 ހިމޭން ދުނިޔެ - 2000
 އާނ! އަަހަރެން ވެސް ލޯބިވީން - 2001
 ވެހޭ ވާރޭގެ ތެރެއިން - 2002
 އޭނާ - 2004
 ރަންމުތް - 2004
 ހުރީމޭ އިންތިޒާރުގާ - 2005
 ވިރެމުންދާ ހިތްމަގޭ - 2005 - މި ފިލްމު ނުކުމެފައެއް ނުވެއެވެ.
 ޖިންނި - 2010

ޑައިރެކްޓްކުރި ޑްރާމާތައް 
 އައިޝާ - 1999
 ރޭޝަމް - 2000
 ތިޔޭ މި ހިތުގެ ވިންދަކީ - 2004
 ހިނިތުންވެލާށޭ ކަލާ - 2007
 ވަމޭ ކައިރީގައި ކަލާ - 2007
 އަހަރެންގެ ޅަ ޑެޑީ - 2007

 ޕްރޮޑިއުސްކުރި ފިލްމްތައް 
 ވާ ލޯބި އެނގޭ ނަމަ - 2007

 ލިބިފައިވާ އެވޯޑުތައް 
 މުނިފޫހިފިލުވުމުގެ ދާއިރާއިން؛ ފިލްމު ޑައިރެކްޓް ކުރުމުގެ ރޮނގުން، ޢާންމު ޚިދުމަތުގެ ހިތްވަރު ދިނުމުގެ އިނާމު - 2004
 އެންމެ މޮޅު ޑައިރެކްޓަރު - އޮފީސްތަކުގެ ޑްރާމާ މުބާރާތް - ވޭން
 އެންމެ މޮޅު ޑައިރެކްޓަރު - އޮފީސްތަކުގެ ޑްރާމާ މުބާރާތް - ޅަފުރާ
 އެންމެ މޮޅު ޑައިރެކްޓަރު - އޮފީސްތަކުގެ ޑްރާމާ މުބާރާތް - ވަދާޢު
 ޖަޖުން ހޮވި އެންމެ މޮޅު ޑައިރެކްޓަރު - ހުރީމޭ އިންތިޒާރުގައި - މިއަދު ކްރިސްޓަލް އެވޯޑު - 2007

 ފިލްމީ ދާއިރާ ދޫކޮށްލުން 
ޢަބްދުލްފައްތާޙު ޢަބްދުލްޤައްޔޫމް ފިލްމީ ދާއިރާ ދޫކޮށްލީ 2017ވަނަ އަހަރުގައެވެ. އޭގެފަހުން އޭނާ ދިރިއުޅެމުން އައީ އުފަން ރަށް ހއ. ކެލާގައެވެ. އެގޮތުން ކެލާގައި އޭނާ ވަނީ އަމިއްލަ ރެސްޓޯރެންޓެއް ހުޅުވައި ހިންގައިފައެވެ.

 ނިޔާވުން 
ޢަބްދުލްފައްތާޙު ޢަބްދުލްޤައްޔޫމް ނިޔާވީ 2025 ޑިސެންބަރު 30ވަނަ ދުވަހުއެވެ. އޭނާ ނިޔާވީ ކެލާގައި ހުއްޓައި ހާޓްއެޓޭކެއް ޖެހިގެން ހއ. ދިއްދޫއަށް ގެނެސް ފަރުވާދެމުން ދަނިކޮށް ހއ. އަތޮޅު ހޮސްޕިޓަލުގައެވެ. ޢަބްދުލްފައްތާޙުގެ މައްޗަށް ކަށުނަމާދުކޮށްފައިވަނީ 2025 ޑިސެންބަރު 31ވީ ބުދަ ދުވަހުގެ ފަތިސް ނަމާދަށް ފަހު ހއ. ދިއްދޫ މަސްޖިދުލްޣުފްރާން (ހުކުރު މިސްކިތް) ގައެވެ. ވަޅުލައިފައިވަނީ ދިއްދޫ ދެކުނު ސަހަރާގައެވެ.
ޤިސްމު:ދިވެހި މުނިފޫހިފިލުވުމުގެ ދާއިރާ